РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/473-21

3. децембар 2021. године

Б е о г р а д

ЗАПИСНИК

29. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 18. НОВЕМБРА 2021. ГОДИНЕ

 Седница је почела у 11 часова и 8 минута.

 Седницом је председавао Верољуб Арсић, председник Одбора.

 Поред председника, седници су присуствовали чланови Одбора: Драгомир Карић, Јасмина Каранац, Ненад Крстић, Весна Стамболић, Снежана Петровић, Зоран Томић, Ивана Поповић, Снежана Пауновић и Угљеша Марковић.

 Седници су присуствовали заменици чланова Одбора: Мирела Раденковић (заменик члана Одбора Александре Томић) и Младен Бошковић (заменик члана Одбора Ане Белоице).

 Седници нису присуствовали чланови Одбора: Оливера Недељковић, Тихомир Петковић, Наташа Љубишић, Војислав Вујић и Илија Животић, нити њихови заменици.

 Седници су, на позив председника, присуствовали из Министарства финансија: Ана Васовић, руководилац у Сектору буџета, Марија Филиповић, виши саветник у Сектору буџета и Душанка Демић, самостални саветник у Сектору буџета; из Министарства привреде: Милан Љушић, државни секретар; из Министарства рударства и енергетике: Маја Матија Ристић, секретар Министарства; из Министарства трговине, туризма и телекомуникација: Јасна Добросављевић, секретар Министарства, Јелена Миленковић Орлић, помоћник министра у Сектору за туризам, Јован Стојић, помоћник министра у Сектору за нормативне, управне и послове европских интеграција и Тања Красојевић, руководилац Групе; из Привредне коморе Србије: Александра Грујић и Бојана Тодоровић, самостални саветници.

 На предлог председника, Одбор је једногласно утврдио следећи

Д н е в н и р е д

1. Разматрање Предлога закона о буџету Републике Србије за 2022. годину, Раздео 21 – Министарство привреде, Раздео 28 – Министарство рударства и енергетике и Раздео 32 – Министарство трговине, туризма и телекомуникација, који је поднела Влада (број 400-1955/21 од 4. децембра 2021. године).

Прва тачка дневног реда - **Предлог закона о буџету Републике Србије за 2022. годину, Раздео 21 – Министарство привреде, Раздео 28 – Министарство рударства и енергетике и Раздео 32 – Министарство трговине, туризма и телекомуникација**

 Одбор је размотрио Предлог закона о буџету Републике Србије за 2022. годину у складу са својим делокругом и, на основу члана 173. Став 1. Пословника Народне скупштине, поднео извештај Одбору за финансије, републички буџет и контролу трошења јавних средстава.

 У уводном излагању Марија Филиповић, виши саветник у Сектору буџета, истакла је да су Предлогом закона о буџету Републике Србије за 2022. годину предвиђени укупни приходи и примања у износу од 1516,9 милијарди динара што представља повећање од 1, 9% у односу на ребаланс буџета из октобра 2021. године, док су укупни расходи и издаци 1717, 05 милијарди динара што представља смањење од 4,23% у односу на ребаланс буџета из 2021. године. Укупан буџет Министарства привреде износи 36,491 милијарди динара. Већи део средстава од тог износа је опредељен за превенцију последица пандемије Ковид 19, улагања од посебног значаја, оснивачки улог Републике Србије у привредним друштвима и подршку развоју предузетништва. Када је реч о Министарству рударства и енергетике буџет је 19,153 милијарди динара. Највише средстава опредељено је за субвенције јавних предузећа за подземну експлотацију угља Ресавица, енергетски угроженог купца, финансирање обавезних резерви нафте и деривата нафте, изградњу гасног интерконектора Србија-Бугарска, а за енергетску ефикасност је опредељено око 2 милијарде динара. Када је реч о буџету Министарства трговине, туризма и телекомуникација, износ је 6,2 милијарди динара. Највише средстава опредељно је за изградњу широко појасне комуникационе инфраструктуре у руралним пределима Републике Србије у укупном износу 1, 613 милијарди dinara, што представља новину у односу на претходни буџет. Такође, одвојена су средства за ваучере за домаћи туризам.

 Милан Љушић, државни секретар у Министарству привреде, изнео је да, када је реч о Предлогу закона о буџету за 2022. годину, на разделу Министарства привреде је опредељено 35,9 милијарди динара. Буџет Министарства је изразито развојни, с обзиром да је 85% средстава усмерено за подршку привреди, оедносно 30,4 милијарди динара. За директне инвестиције и улагања од посебног значаја издвојено је 20 милијарди динара, а за подршку развоју предузетништва кроз све уредбе из делокруга Министарства привреде, 2,54 милијарде динара. За наредну годину за средстава за ликвидност у привреди одвојено је 6 милијарди динара. Сектор за инфраструктуру је обезбедио за пројекте и мере регионалног развоја 1,1 милијарду динара. За поступак приватизације за помоћ фирмама је опредељено 750 милиона динара. У 2021. години у Сектору за квалитет и безбедност производа, за испуњење обавеза техничких захтева за производе и услуге опредељено је 50 милиона динара, као нова мера подстицаја која ће се од наредне године увести као пракса за наредне буџете. Остатак средстава је опредељен за текуће пословање Министарства привреде, као и за финансирање агенција које се налазе у надлажности Министарства привреде.

 Маја Матија Ристић, секретар Министарства рударства и енергетике, истакла је да је на Разделу 28-Министарство рударства и енергетике, опредељено укупно 19 милијарди динара. За Управу за резерве енергената опредељено је 5 милијарди и 39 милиона динара. То су обавезне резерве нафте, деривата нафте и природног гаса. Обавезне резерве обезбеђују енергетску стабилност и енергетску безбедност у случају енергетске кризе. У оквиру Управе, за изградњу резервоара складишта деривата нафте у Смедереву опредељено је милијарду и 225 милиона динара. У Управи за финансирање и подстицање енергетске ефикасности опредељено је око 2 милијарде динара за меру обезбеђења соларних панела за топлу воду, замену прозора и врата. Мера је први пут уведена ове године и од грађана је одлично прихваћена. Када је реч о субвенцијама, важна мера је субвенција за угроженог купца, која треба да допринесе смањењу енергетског сиромаштва. Постоји одређена категорија људи која не може да плати своје рачуне или нема приступ топлотној енергији и гасу. Ту меру држава субвенционише последњих седам или осам година. Мера се проширује и на област гаса и на област топлотне енергије, тако да су ту обезбеђена средства од милијарду и 300 милиона динара. За ову меру неопходно је још 2 милијарде и 300 милиона динара. Изразила је наду да ће се отварати могућност кроз билансни простор да се мера подржи у пуном обиму. Важан пројекат је изградња гасног интерконектора Србија-Бугарска, где је обезбеђено 4 милијарде и 381 милион динара из различитих извора из буџета, ИПА пројеката, кредита. Пројекат је важан у смислу нових стратешких докумената које Министарство припрема и са којим ће Одбор за привреду бити упознат следеће године. То су два документа: Стратегија развоја енергетике до 2040. године са пројекцијама до 2050. године и Зелена агенда, која треба да обезбеди око 9 милијарди динара за пројекте у области обновљивих извора и енергетске ефикасности за Западни Балкан. Неопходно је смањити емисије штетних гасова за одређене проценте који су наведени у документима, мора се размишљати у правцу зелене енергетске транзиције, напуштања производње електричне енергије из лигнита, повећање обновљивих извора енергије. Истакла је да до 2030. године треба да се усвоји документ Интегрисани национални климатски и енергетски план.

 Јасна Добрисављевић, секретар Министарства трговине, туризма и телекомуникација, истакла је да буџет за наредну годину износи 6,2 милијарди динара посматрајући све изворе финансирања. Ако се посматра само један извор, из буџета Републике Србије, буџет је 4,2 милијарде, што је много мање у односу на 2021. годину. У односу на последњи ребаланс, према коме је опредељено 13 милијарди динара, процентуално умањење буџета за наредну годину је око 67%. Разлог умањења је што је у току 2021. године пружена помоћ угоститељској и туристичкој привреди због пандемије вируса. За те мере је издвојено око 5,6 милијарди динара. Новина је да је за наредну годину у марту 2021. године ратификован кредит од Европске банке за обнову и развој за развој инфраструктуре у руралним пределима.

 У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

-када је реч о субвенцијама за соларну енергију, колике су предвиђене субвенције и за колико соларних панела;

-да ли су субвенције за зелену енергију ограничене на једно лице, домаћинство или предузеће;

-да ли је Стратегијом развоја енергетике предвижено када би могли да се очекују субвенције за агро соларне панеле;

-колико износи потрошња електичне енергије у номиналном и процентуалном у привреди, а колика је потрошња становништва од 2010. године;

-да ли су у буџету за 2022. годину предвиђена средства за субвенције туристичким организацијама, конкретно агенцијама, уколико закључују аранжмане са страним оператерима и доводе туристе у Србију;

- колика средства су предвиђена за развој туризма у руралним срединама;

- за које намене се издваја 400 милиона динара средстава за рад Туристичке организације Србије у 2022. години;

- да ли се у Министарству рударства и енергетике размишља да се укине мораторијум на изградњу атомских централа;

- колико је стамбених заједница аплицирало за програм потрошач-произвођач електричне енергије.

 Примећено да се доста гради и да велики број зграда и кућа има инсталиране соларне панеле.

 Ради повећања енергетске ефикасности и коришћења обновљивих извора енергије, у току 2021. године су усвојена три веома важна закона. Изнет је предлог да се направи озбиљнија сарадња Министарства рударства и енергетике са Министарством финансија и са Министарством за државну управу и локалну самоуправу да се повећа енергетска ефикасност објеката и повећа проценат учешћа енергије из обновљивих извора.

 Изнета је сугестија да да се обавежу туристичке агенције које су добиле субвенције да врате новац грађанима који нису могли да реализују своја заменска путовања. Наведен је пример грађанина који је уплатио туристички аранжман за себе и покојну супругу која је преминула од последица вируса Ковид 19, који до данас није добио повраћај средстава.

 Везано за енергетску ефикасност изнет је предлог да фабрике или мали привредници буду укључени у субвенције за замену столарије и за изолацију.

 Трговиште има повољну климу за постављање соларних панела, јер нема велике површине пољопривредног земљишта, које би могли да се користе у пољопривредне сврхе. Општина је у брдско-планинском подручју и сва неискоришћена површина је велики енергетски потенцијал. Када је реч о субвенцијама за изградњу соларних панела, у општинама које спадају у четврту групу по развијености, не могу да се финансирају ове намене, јер су буџети мали, по два или три милиона евра. Више од 70% средстава иду на плате и зараде. Када је реч о трговини и туризму, предложено је да свако ко доведе једног туристу у Србију добије субвенцију.

 У одговору на постављена питања изнето је да су агро соларни панели будућност да се не заузимају корисне површине земљишта. Ове године су укључена само домаћинства, а мере подстицаја се раде кроз два стратешка документа. Подстиче се постављање соларних панела на крововима зграда јавне власти. Субвенције на локалним нивоима власти односе се на домаћинства. Постоји велико интересовање. За сада у укупним трошковима 50% учествују грађани, 25% локална самоуправа, а 25% републички буџет. У будућој енергетској транзицији биће финансирани и агросоларни панели испод којих расту биљке, односно пољопривредна производња где се смањују трошкови производње. Када је реч о мерама подршке, за сада се подстичју домаћинства на замену столарије и за изолацију. За Републику Србију је важна енергетска безбедност и биће пуно изазова у новим политикама и агендама.

 Када је реч о помоћи туристичким агенцијама, за 2022. годину нису предвиђена средства за помоћ уколико немају новац за повраћај уплаћених туристичких аранжмана путницима који нису реализовали путовања. Финансираће се пројектна активност за довођење страних туриста, тзв. рецептивни туризам, али су умањена средства у односу на 2021. годину. За довођење група страних туриста у Србију предвиђено је милион динара. Уколико буде потребно, у току наредне године издвојиће се додатна средства. Ове године је издвојено пет милиона динара. За спровођење свих уредби, као и за аплицирање за кредите, све туристичке агенције морају да испуњавају стриктне услове, који су јасно дефинисани у јавним позивима. Када је у питању уредба која се односи на заменска путовања, моћи ће да се продужава до 31.12.2022. године. Путници који се одлуче за повраћај уплаћеног износа моћи ће да до 1. фебруара 2023. године затраже повраћај уплаћених средстава. У периоду од јануара до септембра, прилив од туризма је повећан за 52,2 % у односу на прошлу годину. Мере су дале резултате и туризам је преживео захваљујући подршци државе.

 Развоја руралног туризма је процветао и Министарство трговине, туризма и телекомуникације је 2021. године предвидело пројекте који ће се односити на финансирање односно суфинансирање инфраструктурних туристичких пројеката као и пројеката за развој туристичке понуде. Постоје јасни услови и критеријуми који дефинишу како се може вршити пријава за средства. Инфраструктурни пројекти могу да се реализују путем конкурса или преко кредита Фонда за развој. Без развоја инфраструктуре нема развоја туризма. За конкурсе су одвојена средства од 653 милиона 500 000 динара, а за кредите 35 милиона динара. Конкурси ће бити расписани почетком године и на тај начин се успешно подржава развој привредних друштава и предузетника који се баве туризмом и услугама.

 На Разделу-32 Министарство трговине, туризма и телекомуникација, субвенције јавним предузећима и организацијама предвиђен је озбиљан изос за скијалишта Србије, за Стару Планину. Одбор је посетио Голубачки град и то је озбиљан капацитет када је туризам у питању. Изнето је мишљење да 10 милиона динара можда неће бити довољно за сва потребна улагања за решавање проблема одржавања Голубачке Тврђаве и Лепенског Вира. Изнето је уверење да средства предвиђена за субвенције на Разделу Министарства привреде на нису мала и да ће имати позитиван ефекат.

 Изнето је да су јавна средства су под две врсте контроле: под контролом су законитости трошења средстава и под ревизијом сврсисходности и оправданости. То оцењује Државна ревизорска институција. Ако издвајамо 400 милиона за пропагандни материјал за Туристичку организацију Србије, то су значајна средства. Изнето је мишљење да у буџету за Министарство трговине, туризма и телекомуникација, Туристичка организација Србије добија велика средства и затражено да се Одбору достави прецизније дефинисана намена средстава за рад ТОС.

 Изнето је мишљење да је у интересу Србије да аеродром буде што оптерећенији летовима туриста који долазе у Србију било на два или три дана. Агенције који унесу један долар у нашу земљу треба стимулисати три пута више него агенције које воде наше туристе у иностранство. Ни један динар за промоцију Србије није бачен, али мора тачно да се зна где иде сваки динар. Изнето је мишљење да ресурси угља нису довољни за следећих 25 година и да је потребно изградити атомску централу. Бројне су нуклеарне електране у окружењу, Србија је већ контаминирано подручје и не постоји сметња за изградњу нуклеарне централе, а најбоље су тренутно руске централе.

 Одбор у свом делокругу има послове привреде, енергетике и туризма. У вршењу контролне функције не само да разматра извештаје о раду министарстава. Изнето је мишљење да Одбор има право да разматра и рад појединих субјеката у саставу министарстава. Предложено је да се у сврху промовисања Туристичке организације Србије и упознавања рада Одбора са радом ТОС одржи седница Одбора са циљем да се Одбор упозна да ли се средства рационално троше, у које сврхе и који су ефекти.

 Изнето је да је један од главних проблема који су изнели запослени у Голубачком Граду и у Археолошком налазишту Лепенски Вир је проблем недостатка редовног снабдевања електричном енергијом. Одбор је стекао утисак да не постоји најбоља комуникација између министарстава у чијим надлежностима је решавање овог проблема. Позитивно је оцењено што је повећана ставка за изградњу и наставак пројекта широкопојасног интернета у руралним подручјима. Туризам нису само велики туристички центри, велики потенцијал је у руралним пределима. Да би се квалитетно бавили туризмом, потребни су одрђени предуслови. Један од њих је покривеност интернетом. Предлођено је да се дугорочном стратегијом планирају и средства за повећање енергетске ефикасности привредних друштава и из области туризма. Упућена је сугестија да се повећају подстицаји за смањење утрошка енергије у привредним друштвима.

 Изнет је податак да је Агенција за енергетику Републике Србије покренула попступак пред надлежном електродистрибуцијом да се проблем снабдевања електричном енергијом Голубачког Града санира и очекује се најкасније до фебруара месеца идуће године да ће проблем бити потпуно решен.

 Министарство трговине, туризма и телекомуникација је ове године буџетом добило најмање средстава у односу на сва ова министарства, а много полемике је изазвала ставка од 400 милиона динара за ТОС због тога што није таксативно наведено за шта ће се средства потрошити. Оцењено је да то није једина ставка у буџету где се не зна где новац иде, али да то није ништа спорно нити лоше, јер би документ са свим наменама сваке ставке био преобиман. Оцењено је да је потребно да се Одбору достави информација уколико је потребно да се одговорни позову на одговорност на који начин се троше средства, односно да ли су она наменски утрошена.

 Изнета је сугестија кад је у питању подизање енергетске ефикасности, сектор привреде би у неком наредном периоду требало наћи начина да се да подршка привреди посебно када говоримо о енергетској кризи која је пред нама. Значило би великим системима, а посебно малим привредним друштвима да нађу начина како би могли да производе електричну и топлотну енергију и оно што је потребно и да на тај начин компезују трошкове. Добар део зграда постоји са равним крововима где постоји потенцијал за постављање соларних панела и онда сама стамбена заједница има корист да буде произвођач потрошач. Можда би у неком будућем периоду требало разговарати или наћи начина преко Привредне Коморе са управницима зграда да се одржи едукација колико је ово значајно.

 Изнето је мишљење да је задатак Туристичке организације Србије да промовише туристичку понуду, али треба да буде задатак и да креира туристичке понуде у мањим срединама. Једини планетаријум који има Србија на жалост не ради, нико се није заинтересовао да покрене иницијативу код града Београда или надлежних министарстава да се санира зграда у којој се налази једини планетаријум. То је још један саржај који би могао да подигне квалитет понуде Тврђаве Калемегдан. ТОС би требало да се укључе и у праћење активности на нивоу локалних самоуправа.

 У одговору на постављена питања, изнето је да је 10 милиона Скијалиштима Србије, за Стару Планину, Голубац, Парк Палић средства која се уназад пар година издвајају. За скијалишта Србије то су средства за текуће пословање Ски центар Брезовица, плате запослених, Стара Планина такође за текуће пословање, ове године је било издвојено 20 милиона, сад је смањено на 10 милиона. Што се тиче Голупца, за текуће пословање и плате запослених и за редовне текуће послове, за Парк Палић 10 милиона за реконструкцију парка. Сви могу понаособ да конкуришу на конкурсе које Министарство спроводи. Што се тиче ТОС, средства су им умањена за наредну годину у односу на 2021. годину за 50 милиона динара. Претходних година издвајано је 450 милиона динара. ТОС нема своје приходе, осим од продаје сувенира, а највећи део њихових трошкова иде на израду пропагандног материјала, на учешће на сајмовима у иностранству. Развијеније државе имају много веће буџете. У процесу је и ребрендирање целокупног визуелног идентитета ТОС, што је једно од скупих и стратешки важних процеса. У фебруару на сајму туризма ће бити прилика да се види нови визуени идентитет под којим ће се Србија промовисати свуда у свету. Када се било каква врста садржаја и рада правца деловања Туристичке организације Србије договара, поготово када су стратешки важне манифестације као што је Експо у Дубаију, постоји интерсекторски приступ и нико не доноси неке одлуке насумично. То се разматра на оперативним састанцима и то је правило. Предложено је да ТОС достави план како је испланирала утрошак 400 милиона динара. Србија улази у интеграционе процесе, промоција Србије се диже на виши ниво и у том смислу оцењено је да је 400 милиона мало, али да Одбор апсолутно има право да зна где новац иде и како се одлуке доносе. Подаци говоре да туризам последњих година је донео највише просперитета што се осликава и кроз прилив у буџет. Само увећање за последњих 6 месеци у односу на исти период прошле године је 50,2 % више. Оно што је Стратегија индустријског развоја, која има две битне компоненте: циркуларну економију и зелену агенду. У складу са тим, Министарство привреде је своје програме и усмерило у том правцу. 2,5 милијарди динара за подршку развоја предузетништва се односе на та два сегмента која ће Министарство детаљније да образложити пред Одбором већ наредне године. Цена енергије је велики проблем. Електропривреда је подигла цене за привреду и то више није само проблем цене електричне енергије, већ и са трафостаницама. Министарство трговине, туризма и телекомуникација сарађује са Фондом за развој већ дуги низ година око пласирања кредита за туристичку привреду. Кроз програме се кредитирају угоститељство и започињање бизниса у мањим срединама.

 Што се тиче нуклеарних електрана, у стратешким документима, Интегрисаном плану за климу и енергетику и Стратегију развоја енергетике, то ова два документа не могу да предвиде док постоји мораторијум. То су акти Владе и Народне скупштине и морају бити усаглашени са законом. Али у одређеном сценарију предвидеће се могућност изградњи нуклеарки после 2040. године, јер изградња нуклеарних електрана дуго траје и много кошта. Сада немамо стручни кадар, јер се због мораторијума запоставило образовање у области нуклеарне енергије. По неким сценаријима, размотриће се резултати шта би се добило са нуклеарком као заменским капацитетом за угаљ и лигнит. До 2050. године морамо да будемо климатски неутрална земља што је циљ због здраве животне средине.

 Свака субвенција и дотација било за скијалишта, Стару Планину, Голубац или за Палић, као и за Туристичку организацију Србије, ради се по посебном акту који се усваја на Влади. Постоји Програм рада са Финансијским планом за сваку годину. На сајту Туристичке организације Србије постоји Програм рада са Финансијским планом из кога се могу видети све њихове активности, приходи и расходи.

 У дискусији су учествовали Верољуб Арсић, Ивана Поповић, Ненад Крстић, Драгомир Карић, Весна Стамболић, Снежана Пауновић, Јасмина Каранац, Зоран Томић, као и Јасна Добрисављевић, Маја Матија Ристић, Милан Љушић и Јелена Миленковић Орлић.

 Одбор је, у складу са чланом 173. став 2. Пословника Народне скупштине, одлучио једногласно да предложи Одбору за финансије, републички буџет и контролу трошења јавних средстава да прихвати Предлог закона о буџету Републике Србије за 2022. годину, Раздео 21– Министарство привреде, Раздео 28 – Министарство рударства и енергетике и Раздео 32 – Министарство трговине, туризма и телекомуникација.

 За известиоца Одбора на седници Одбора за финансије, републички буџет и контролу трошења јавних средстава одређен је Верољуб Арсић, председник Одбора.

 Седница је закључена у 13 часова и 13 минута.

 Седница је преношена у live stream-у и тонски снимана, а видео запис се налази на интернет страници Народне скупштине.

 СЕКРЕТАР ПРЕДСЕДНИК

 Александра Балаћ Верољуб Арсић